Winona Ryder

Winona Ryder (*  29. október 1971, Winona, Minnesota, Spojené štáty) je americká herečka známa z filmov ako Narušenie, Vek nevinnosti alebo Dracula.

 Detstvo a mladosť 
Narodila sa 29. októbra 1971 v meste Winona (po ktorom dostala aj meno) v štáte Minnesota v Spojených štátoch. Jej rodičia boli politickými aktivistami a zástupcami hnutia hippies.

 Kariéra 
Jej herecký talent objavili až na škole American Conservatory Theater v San Franciscu. Po celú dobu sa usilovne snažila stvárniť hlavné postavy, ale márne. Neskôr sa však jej videonahrávka dostala do väčšieho okruhu a dostala svoju prvú väčšiu úlohu vo filme Lucas z roku 1986. Film síce nebol dobre hodnotený, ale Winonin herecký talent bol neprehliadnuteľný a otvoril jej brány do sveta filmu.

Svoje meno si pre filmový priemysel zmenila z Laura Horowitz na Winona Ryder - podľa jej obľúbeného speváka Mitcha Rydera.

Jej prvý filmový úspech prišiel v roku 1988 v čiernej komédií Beetlejuice, kde stvárnila postavu samovražednej tínedžerky Lydie Deetzovej. Po mnohých vystúpeniach vo filmoch a televíznych reláciách prišla rola v kultovom filme Heathers z roku 1988.

S režisérom Timom Burtonom spolupracovala aj na jeho nasledujúcom projekte Nožnicovoruký Edward (1990), kde sa pre zmenu stala "bielou princeznou", do ktorej sa zamiluje temný muž v podaní Johnnyho Deppa.

Winona mala možnosť zahrať si aj v tretej časti legendárneho Krstného otca, ale odmietla kvôli osobným problémom s Johnnym Deppom, s ktorým sa zblížila počas natáčania Nožnicovorukého Edwarda.

Veľký úspech u kritikov zaznamenala vo filme Vek nevinnosti (1993, podľa románu Edith Whartonovej), za ktorý bola nominovaná na cenu BAFTA či Oscara. Ocenenie získala až na udeľovaní cien Zlatý glóbus.

Na cenu Oscara bola nominovaná aj o rok za rolu vo filme Malé ženy z roku 1994.

V roku 1997 sa objavila vo filme Votrelec: Vzkriesenie, o rok ju Woody Allen obsadil do filmu Celebrity po boku hercov ako Leonardo DiCaprio, Charlize Theron, Hank Azaria či Ian Somerhalder.

V roku 1999 sa na jednom pľaci stretla s dcérou Jona Voighta, Angelinou Joliovou v dráme Narušenie, v ktorej sa objavili aj herci ako Whoopi Goldberg, Brittany Murphy či Jared Leto. Film dosiahol úspech, bol dokonca aj nominovaný na Oscara.

V roku 2000 získala svoju vlastnú hviezdu na Chodníku slávy v Hollywoode. Na začiatku nového storočia sa objavila vo filmoch ako Zoolander, Pán Deeds, Darwinove ceny či Súkromné životy Pippi Lee.

V roku 2009 si dostala malú roličku vo filme Star Trek, o rok si menšiu rolu zahrala aj v dráme Čierna labuť po boku Natalie Portmanovej a Mily Kunisovej.

Od roku 2017 je súčasťou hlavného obsadenia televízneho seriálu Stranger Things.

V roku 2018 si zahrala vo filme Destination Wedding po boku Keanu Reevesa. 

V roku 2020 spoločne s Michaelom Keatonom potvrdila svoju účasť vo filme Beetlejuice 2, ktorý má premiéru v roku 2024.  

 Súkromný život 
V rokoch 1989 až 1993 bola zasnúbená s hercom Johnnym Deppom, ktorý si kvôli nej vytetoval na pravú ruku nápis „WINONA FOREVER“, ten si dal po ich rozchode zmeniť na "WINO FOREVER". Winona po ich rozchode chodila s členom kapely Soul Asylum, Daveom Pirnerom. S Mattom Damonom randila v rokoch 1998 až 2000 a od roku 2011 je vo vzťahu so Scottom Mackinlayom Hahnom. 

 Filmografia 

 Iné projekty 

 Externé odkazy 

 Zdroje 
 Zdroj slovenských názvov filmov je Česko-slovenská filmová databáza.


Kategória:Filmové herečky USA
Kategória:Televízne herečky USA
Kategória:Dabingové herečky USA
Kategória:Držiteľky ceny Zlatý glóbus za najlepší ženský herecký výkon vo vedľajšej úlohe
Kategória:Filmové herečky židovského pôvodu
Kategória:Televízne herečky židovského pôvodu
Kategória:Detskí herci
Kategória:Osobnosti z Minnesoty
Kategória:Hollywoodsky chodník slávy